Mynen denst thouoren. Jck weth juw sonderges nycht tho scriuen besunder dat jck juwen breff woll vorstan hebbe. Alse gy screuen, dat gy dar an holden synt, dar weth jck nijcht aff, vnde js myn beuell nycht, vnde jck hebbe dar nycht vmme schreuen dat gy dar solden an holden werden; ock wuste jck nycht dat gy dar wesen wolden efte nycht; ock hebbe jck nycht gescreuen dat jck dat gelt nycht entfangen hebbe, sunder jck hebbe gescreuen, wan jck den sege, de my dat gelt brachte, so wolde jck ene woll kennen. Sus kan jck nycht alle man beholden edder kennen, de my des jars tho spreken, wente mester Pawell heft my faken breue vnde bodesschop vnde gelt gesant, dar jck alleman nycht by kennen ofte beholden kan. Des jungen folkes js so ffele; wereth en alt man van xxx jaren gewest, den wolde jck beth beholden hebben. Darumme dorfte my so spytygen breff nycht scriuen; jck en hebbe dy nergen vmme beden. Haddestu wath vmme mynent willen gedan, jck hadde jth dy woll vorgelden konth; jck konde dy ock woll enen spytygen breff geffuen hebben, men das will jck nycht don. Du schryfst, dat du dar vele vorterst, dat machstu weten wat du vorterest. Jck en hebbe dy dar nycht hen gesant dat du vmme mynent wyllen wat vorteren soldest; jck hebbe ens entfangen van mester Pawels wegen xl mark, jck hebbe ock ens entfangen l [mark]; noch hebbe jck ens entfangen j(c) [mark] ock ens entfangen xlv; dyt hebbe jck jn ij jaren entfangen. So kan jck nycht alle man beholden, de my wat brynget wat se heten efte wor se her synt. Mester Pawell heft my woll jn ffortyden gelt vnde ware gesant, jck kan all er namen nycht beholden de jth my gebrocht hebben, jck hebbe ock wat anders tho denckende. Hyr mede syt Gade beualen. Gescreffuen jn Rewell des mandages na Bartolomeus jnt jar xv° x. Hans Surpe. Adress: An Dyrick van Reess, Hermen Koffordes junge, sall desse breff etc.